
PËR PROJEKTIN PILOT TË SHTRIRJES SË SIGURIMEVE SHËNDETËSORE NË SHËRBIMIN PARËSOR TË TIRANËS

Në mbështetje të nenit 100 të Kushtetutës dhe të neneve 24 e 36, të ligjit nr.7870, datë 13.4.1994, “Për sigurimet shëndetësore në Republikën e Shqipërisë“, me propozimin e ministrit të Shëndetësisë, Këshilli i Ministrave

V E N D O S I:

1. Miratimin e shtrirjes së skemës së sigurimeve të kujdesit shëndetësor në shërbimin parësor të Tiranës, në kuadër të zbatimit të projektit të Bankës Botërore “Për rimëkëmbjen dhe zhvillimin e sistemit shëndetësor”.
2. Mbulimi, nga sigurimet shëndetësore, i shërbimit shëndetësor të kujdesit parësor për Tiranën, do të fillojë brenda 2 muajve nga data e funksionimit të plotë të Autoritetit Shëndetësor Rajonal dhe do të zgjasë për të gjithë kohën e projektit pilot të këtij autoriteti.
3. Për realizimin e këtij mbulimi, buxheti i planifikuar për poliklinikat dhe qendrat shëndetësore të Tiranës kalon nga Ministria e Shëndetësisë dhe organet e pushtetit vendor në Institutin e Sigurimeve të Kujdesit Shëndetësor, që në çastin e kalimit të kësaj veprimtarie në varësi të Institutit të Sigurimeve të Kujdesit Shëndetësor.
4. Ngarkohen Ministria e Shëndetësisë, Ministria e Financave, Ministria e Pushtetit Lokal dhe Instituti i Sigurimeve të Kujdesit Shëndetësor, që, të marrin masat për zbatimin e këtij vendimi.
Ky vendim hyn në fuqi pas botimit në Fletoren Zyrtare.

